Lisaeelarve vastuvõtmisel kujuneb Tallinna linna 2018. aasta eelarve väljaminekute täpsustatud mahuks üle 727 miljoni euro.

Lisaeelarvega suurenevad linna tulud kokku ligi 32,9 miljoni euro võrra, sealhulgas linnakassa tulud 8,4 miljonit eurot, millest 7,1 miljonit eurot on tulumaksu kasv, mis tuleneb linlastest maksumaksjate ja nende poolt deklareeritud tulu kasvust.

Linna asutuste omatulud kasvavad ligi neli miljonit eurot. Toetusi saab linn 20,5 miljonit eurot enam, millest moodustavad toetused riigilt 19,5 miljonit eurot ning välisrahastus 751 tuhat eurot.

Lisaeelarvega suurenevad enim linnatranspordi ja kultuurivaldkonna investeeringud. Lisaeelarve näeb täiendavalt ette üle kaheksa miljoni euro aastail 2016-2017 teostatud Kopli trammitee rekonstrueerimise toetuseks Tallinna Linnatranspordi Aktsiaseltsile (TLT).

Salme Kultuurikeskuse rekonstrueerimisprojektile nähakse ette 700 000 eurot, et valmistada keskus ette Linnateatri ajutise mängupaigana.

Teede korrashoiuks eraldatakse täiendavalt ligi 2,4 miljonit eurot.

Haridusvaldkonnas suurenevad lastehoiu ja alushariduse kulud eeskätt seoses lasteaedade toidukulude katmise kulude täpsustumisega.

Kui algselt planeeriti toidukuludeks viis miljonit eurot, siis lisaeelarvega suureneb summa 881 000 euro võrra ehk aastas kulub toidukulude katmiseks linnaeelarvest kokku 5 958 000 eurot.

Alates 1. septembrist tõuseb lasteaia õpetaja ja huvikoolide õpetajate palga alammäär 1150 eurole.

Lisaeelarve teise lugemise eel esitatud muudatusettepanekutest toetati muu hulgas sihtasutuse Avatud Kool arengut ning Tallinna Õppenõustamiskeskuse töötajad saavad oodatud palgatõusu.